鹘赋
李邕 (Tang)
伊鸷鸟之雄毅。有俊体之超特。意凝缓而无营。体閒整而自得。阴沈其情。惨淡其色。固未足以异于众禽也。夫一指一呼。一击一搏。为主之用。骋人之乐。凛然神动。翕然气作。殒三窟之狡兔。毙五里之仙鹤。胜霄汉而风捲。透原野而星落。万乘为之顾眄。六军为之挥霍。欢声动于天地。逸气霭于林薄。至若逐乌舛类。射隼殊名。获不相让。游不同征。何至德而能制。每协义而不争。偶坐推食。双飞和鸣。杀敌齐力。登楼比形。夫其严冬冱寒。烈风迅激。或上林。或依危壁。身既禀于乔木。骨将断于贞石。营全鸠以自暖。罔害命以招益。信终夜而怀仁。仍诘旦而见释。矧乃恋主不去。徇食犹止。岂贪利而永言。将效诚而必死。甘闭于笼。分从于使。宁竭力之利人。曷戢翼以存己。则知负力干势。争啄夺肉。始飞声而远引。或侧翅而横蹙。遇之者夭。当之者覆。壮士感之惊叹。行子羡之回瞩。故能连击纵便。临事莫违。一超云以高举。一随物以低飞。驱逐妙于人智。促节合于兵机。禽虽小而不陋。兽虽捷而无依。或则九霄击下。万里接来。风行电转。月上云开。乍差池而不中。终弃置而不回。彼俊异之英决。岂凝滞于嫌猜。观夫爱子防严。惜巢忌物。吻戛戛而雄厉。翅翩翩而劲逸。觜距者先中而命处。绵蛮者异状而同疾。苟精别而栖条。同赏心而无失。